Kewer kom voor in Erythrina lysistemon sade
Onmiddellik nadat u die peule met ryp sade gepluk het, skil dit en laat dit uitdroog en maak dan seker dat daar geen besmette sade tussenin is nie. Gooi alle beskadigde sade weg (die beste manier is om dit te verbrand). Sit die sade nou in ŉ plastieksak of katoensakkie en berg dit in die vrieskas vir 48 uur. Op hierdie manier verbreek u die groeifase van die kewer.
Nadat u die sade uit die vrieskas gehaal het, kan u dit nou uitdroog vir sowat 2–3 dae by kamertemperatuur. U kan die sade nou in die plastieksakkie los tot wanneer u dit wil gebruik. Sade wat op hierdie manier geberg word, kan slegs besmet word indien dit gemeng word met sade wat in ’n winkel gekoop word.
Om hierdie rede is dit selfs nog beter om die sade in ŉ glasbottel met deksel, te berg. Die sade moet heeltemal droog wees, anders sal dit vrot. Op hierdie wyse kan u verseker dat u sade nie besmet sal word deur kewers nie.
Die boonkalander kan ook uitgeroei word deur die regte sade te kies – daar is ŉ hele aantal spesies sade waarvan die boonkalander nie hou nie!